text: Flygtninge skal slagte svin
  23 september 2015 kl. 12.17
  En række flygtninge bliver tilbudt et job på Danish Crown i Blans.
  16 flygtninge fra Sønderborg skal på kursus, hvor de lærer dansk og bliver kvalificerede til at arbejde på slagteriet i Blans.
  - Vi vil gerne være med til at tage et socialt ansvar og give en gruppe mennesker mulighed for at forsørge sig selv. Hvis vi kan bidrage med en lille del til, at de bliver aktive borgere i samfundet, så gør vi gerne det, siger fabriksdirektør Ole Carlsen fra Danish Crown.
  Fabrikken har tidligere modtaget et hold kontanthjælpsmodtagere og nydanskere – med held:
  - Af de 86, der har været igennem kurserne, har vi i dag fastansat de 41, og de er gode, dygtige medarbejdere, siger Ole Carlsen.
  